VSL sklep I Cp 2985/2014
Sodna praksa višjih sodišč, 2014-11-05

Alenka Kobal Velkavrh (preds.), Bojan Breznik (poroč.), Dušan Barič

prenehanje začasne odredbe - pravnomočna zavrnitev tožbenega zahtevka - predlog dolžnika za ustavitev postopka in razveljavitev opravljenih dejanj v zvezi z začasno odredbo

Ker je bil tožbeni zahtevek tožnikov pravnomočno zavrnjen, je sodišče na podlagi toženčevega predloga utemeljeno ustavilo postopek in razveljavilo opravljena dejanja v zvezi z začasno odredbo.

Pritožbi se zavrneta in se potrdi sklep sodišča prve stopnje.

1. Sodišče prve stopnje je z izpodbijanim sklepom razveljavilo začasno odredbo P 3110/2008-I z dne 10. 6. 2010 in zemljiški knjigi odredilo izbris zaznambe prepovedi odtujitve in obremenitve nepremičnin ID znak 001 k. o. X (ID 001), ID znak 002 k. o. X (ID 002) in ID znak 003 k. o. X (ID 003).

2. Prvo tožnik vlaga laično pritožbo, v kateri navaja, da mu zaradi zavrženja pritožbe lahko nastanejo nepopravljive posledice. Prvo sodišče je štelo, da je bila umaknjena pritožba, ker taksa ni bila plačana, zato je prvo tožnik vložil revizijo. Iz navedenih razlogov je izpodbijani sklep nezakonit.

3. Drugotožnik v laični pritožbi zatrjuje, da se pritožuje zoper sklep o izbrisu začasne odredbe, ker sodišče prve stopnje ni poslalo pritožb tožnikov višjemu sodišču v pristojno reševanje, tožnikoma je izstavilo le plačilna naloga za plačilo sodne takse, kar predstavlja nezakonito ravnanje sodišča prve stopnje. Tožnika sta tudi vložila revizijo, o kateri še ni bilo odločeno.

5. Višje sodišče v Ljubljani je s sklepom II Cp 1468/2014 z dne 22. 5. 2014 zavrnilo pritožbo drugotožnika in potrdilo sklep sodišča prve stopnje P 3110/2008-I z dne 13. 3. 2014(1), s katerim je prvo sodišče štelo pritožbo prvo in drugotožnika zoper sodbo in sklep P 3110/2008-I z dne 19. 6. 2012 za umaknjeno. Prvo sodišče zato pravilno ugotavlja, da je sodba sodišča prve stopnje P 3110/2008-I z dne 19. 6. 2012, s katero je bil zavrnjen tožbeni zahtevek tožnikov, postala pravnomočna dne 19. 9. 2012. Sodišče prve stopnje v obrazložitvi sklepa sicer ni navedlo pravne podlage, na podlagi katere je izdalo izpodbijani sklep(2), prav tako ni navedlo, da je toženec v dopisu z dne 12. 3. 2014(3) predlagal, da se začasna odredba razveljavi, ker je bil tožbeni zahtevek tožnikov pravnomočno zavrnjen, navedena opustitev prvega sodišča pa ni vplivala na zakonitost odločitve.

6. Na podlagi tretjega odstavka 278. člena Zakona o izvršbi in zavarovanju(4) v zvezi s 3. tč. prvega odstavka 264. člena ZIZ sodišče ustavi postopek in razveljavi opravljena dejanja v zvezi z začasno odredbo, če takšen predlog poda dolžnik in če je pravnomočno ugotovljeno, da terjatev ni nastala ali da je prenehala. Vse zakonske predpostavke za razveljavitev opravljenih dejanj v zvezi z začasno odredbo so bile izpolnjene, zato je prvo sodišče zemljiški knjigi utemeljeno odredilo izbris zaznambe prepovedi odtujitve in obremenitve nepremičnin.

7. Pritožbeni razlogi niso utemeljeni, zato je pritožbeno sodišče pritožbi tožnikov zavrnilo in potrdilo sklep sodišča prve stopnje.

(1) Prvotožnik zoper navedeni sklep ni vložil pritožbe.

(2) V sklepu o začasni odredbi prvo sodišče tudi ni naveden čas, za katerega se izdaja začasna odredba, kot to določa 277. člen ZIZ.

ZIZ člen 264, 264/1, 264/1-3, 278, 278/3.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.